**SVARBU: įregistruodamas žemės ūkio valdą asmuo įgyja žemės ūkio veiklos subjekto statusą, kuriam atsiranda prievolė mokėti mokesčius ir kuris negali gauti bedarbio statuso ar kitų socialinių garantijų.**

**PRIVALOMI DUOMENYS REGISTRUOJANT ŽEMĖS ŪKIO VALDĄ**

**Žemės ūkio valdoje (toliau – valda) privalomai turi būti nurodyti šie duomenys:**

* Valdos valdytojo duomenys – fizinio ar juridinio asmens kodas, vardas ir pavardė arba pavadinimas įskaitant teisinę formą, korespondencijos adresas, telefono Nr., el. pašto adresas.
* Valdos centro duomenys – nekilnojamojo daikto unikalus Nr. ar valstybinės žemės ploto duomenys. Valdos centru gali būti žemės sklypas, statinys ar butas, įregistruotas Nekilnojamojo turto registre, arba valstybinės žemės plotas.
* Vykdoma pagrindinė ekonominė veikla – pasirenkama iš klasifikatoriaus (EVRK 2 red.).
* Įterptų trąšų kiekiai – valdos teritorijoje įterptų per metus organinių, mineralinių trąšų kiekis tonomis. Jei trąšos nebuvo įterptos, įrašomi 0 (nuliai).

**Kiti duomenys nurodomi valdytojo nuožiūra.**

**BENDRI REIKALAVIMAI**

* Valdos valdytojas – sulaukęs pilnametystės, t. y. aštuoniolikos metų, fizinis asmuo, įregistruotas LR gyventojų registre, ar juridinis asmuo, įregistruotas LR juridinių asmenų registre.
* Tas pats asmuo gali būti tik vienos valdos narys (valdytojas, partneris ar valdytojo šeimos narys). Jeigu asmuo yra valdos valdytojas ar kitos valdos partneris, valdytojo šeimos narys, valdos įregistruoti negalės.
* Valdoje tuo pačiu metu gali būti įregistruoti arba valdos partneriai, arba valdos valdytojo šeimos nariai.
* Jeigu valda kuriama partnerystės pagrindu, sudaroma rašytinė jungtinės veiklos (partnerystės) sutartis, kurią pasirašo visi valdos partneriai. Jungtinės veiklos (partnerystės) sutarties kopija turi būti pridėta prie prašymo.
* Visus su valda susijusius klausimus tvarko valdytojas. Tik valdos valdytojo arba jo įgalioto asmens prašymu valda gali būti įregistruota, išregistruota arba perregistruota kito asmens vardu, atnaujinti valdos duomenys.
* Mirus valdos valdytojui dėl valdos perregistravimo arba išregistravimo į registro tvarkytoją turi kreiptis valdytojo įpėdinis.
* Kiekvienas valdos objektas – nekilnojamasis ir kilnojamasis daiktas – tuo pačiu metu gali būti įregistruotas tik vienoje valdoje.
* Valdos centras pasirenkamas valdytojo nuožiūra. Valda įregistruojama ir valdos duomenys atnaujinami seniūnijoje, kurios teritorijoje yra valdos centras.
* Visi registruojami valdoje nekilnojamieji daiktai turi priklausyti valdos nariams nuosavybės, nuomos, panaudos teise ar kitais pagrindais.

**Į KĄ ATKREIPTI DĖMESĮ VYKDANT PRAŠYMĄ REGISTRUOTI VALDĄ / ATNAUJINTI VALDOS DUOMENIS/ IŠREGISTRUOTI VALDĄ**

* Prašymą turi pateikti valdos valdytojas arba jo įgaliotas asmuo. Jeigu prašymą teikia įgaliotas asmuo, prašyme, be valdos valdytojo duomenų, nurodomi ir jo duomenys ir pridedama įgaliojimų patvirtinimo dokumento kopija.
* Įregistravimo/ atnaujinimo prašyme turi būti nurodyti atitinkami valdos duomenys, kuriuos valdytojas pageidauja įregistruoti valdoje: partneris, papildomos veiklos rūšys, žemės sklypai, sutartys ir t. t. Įrašius tam tikrus duomenis, būtina pridėti patvirtinimo dokumentų kopijas (pav., jungtinės veiklos (partnerystės) sutarties, šeimos nario sutikimo, dokumentų, kuriuose nurodomas valdoje esančio nekilnojamojo daikto naudojimo pagrindas, valstybinės žemės ploto naudojimo teisės patvirtinimo dokumento, sutarčių ir t. t.
* Nepamirškite įkelti sutarčių dėl srutų išlaistymo, mėšlo pardavimo ir kitų su valdoje vykdoma veikla susijusių sutarčių duomenis.
* Asmeniui pateikus tam tikrus duomenis, prie prašymo turi būti pridėtos atitinkamos dokumentų kopijos (pav., jungtinės veiklos (partnerystės) sutarties, įgalioto asmens įgaliojimą patvirtinančio dokumento, valstybinės žemės ploto naudojimo teisės patvirtinimo dokumento, neregistruotos sutartys ir t. t.).